Predkladacia správa

Na základe úlohy č. 3 v mesiaci marec Plánu práce vlády na rok 2003 predkladá Ministerstvo práce, sociálnych vecí a rodiny Slovenskej republiky na rokovanie vlády SR materiál „Stratégia podpory rastu zamestnanosti prostredníctvom zmien sociálneho systému a trhu práce“ (ďalej len „stratégia“). Materiál sa predkladá z dôvodu potreby riešiť problém nezamestnanosti v Slovenskej republike ako jednej z priorít vlády SR v sociálnej oblasti. Pôvodný názov materiálu „Stratégia reformy sociálneho systému a trhu práce“ uvedený v Pláne práce vlády na rok 2003 bol zmenený s cieľom vystihnúť hlavný cieľ dokumentu, ktorým je rast zamestnanosti v SR.

Predkladaný materiál predstavuje princípy reformy a nemá ambíciu špecifikovať všetky opatrenia potrebné na uskutočnenie reformy. To bude cieľom práce odborných pracovných skupín v priebehu prvého polroka roku 2003.

Stratégia je súborom návrhov na reformné opatrenia v oblasti pracovného práva, sociálnej pomoci, štátnej sociálnej podpory, trhu práce, štátnej správy v oblasti sociálnych vecí a verejných služieb zamestnanosti, vzdelávacieho systému, bytovej a dopravnej politiky. Úlohou Ministerstva práce, sociálnych vecí a rodiny Slovenskej republiky je predložiť paragrafové znenia zákonov spadajúcich do jeho oblasti pôsobnosti do 30. júna 2003 tak, aby väčšina zmien bola účinná od 1. januára 2004. 

Materiál v prvej časti uvádza dôvody nevyhnutnosti reforiem sociálneho systému a trhu práce, poukazuje na nedostatky súčasného systému a stanovuje cieľ navrhovanej reformy.

Druhá časť obsahuje stručnú analýzu súčasnej situácie a uvádza faktory, ktoré ovplyvňujú súčasný vývoj jednak v oblasti zamestnanosti a nezamestnanosti ako aj v oblasti sociálnej pomoci a štátnej sociálnej podpory.

Tretia časť sa venuje princípom, z ktorých návrh reformných opatrení vychádza. Okrem týchto princípov sa pri realizácii navrhovaných opatrení budú rešpektovať zásady zakotvené v Ústave SR, pričom sa stratégia zároveň hlási k ekonomickej stratégii EÚ vrátane oblasti zamestnanosti.  

V štvrtej časti predkladaného materiálu sú predstavené zásadné opatrenia na realizáciu stratégie, teda navrhované konkrétne kroky, ktoré pri dôslednej realizácii prispejú k dosiahnutiu stanoveného cieľa stratégie. Navrhované reformné opatrenia budú smerovať k zníženiu demotivačných účinkov daňového a odvodového zaťaženia pracovnej sily, posilneniu motivácie jednotlivca nájsť a udržať si zamestnanie, podpore ekonomickej a sociálnej aktivity a zamestnateľnosti, spružneniu trhu práce, efektívnejšiemu zabezpečeniu štátnej správy a služieb v oblasti trhu práce a sociálnych vecí a obmedzeniu zneužívania sociálneho systému.

Piata časť materiálu uvádza nástroje, prostredníctvom ktorých budú reformné opatrenia uskutočnené. Ide o prijatie nových zákonov, resp. novelizáciu existujúcej legislatívy, určenie spôsobu, akým bude realizácia stratégie financovaná a jej podmienenosť prípravou koncepčných dokumentov a súvisiacich reforiem v pôsobnosti MPSVR a iných rezortov. Stratégia je previazaná s pripravovanou daňovou reformou, dôchodkovou reformou, reformou verejnej správy, reformou sociálnych služieb a sociálnoprávnej ochrany. 

Pri príprave materiálu Ministerstvo práce, sociálnych vecí a rodiny SR spolupracovalo najmä s Ministerstvom školstva SR, Ministerstvom financií SR a Ministerstvom výstavby a regionálneho rozvoja SR, s predstaviteľmi odborov sociálnych vecí na okresných úradoch aj s predstaviteľmi okresných úradov práce, so zástupcami obecnej aj regionálnej samosprávy, s expertmi z mimovládnych organizácií. Návrh Stratégie bol konzultovaný s panelom medzinárodných expertov a zohľadňuje skúsenosti viacerých krajín, ktorým sa podarilo dosiahnuť vysokú úroveň zamestnanosti.

MPSVR SR pri príprave materiálu vychádzalo z toho, že stratégia a jej realizácia musia byť schopné prispôsobiť sa bez deformujúcich zmien meniacim sa finančným možnostiam a vývoju prostredia. Preto je jej realizácia možná s rôznou úrovňou náročnosti pre verejné financie. Premietnutie opatrení navrhovaných v stratégii do návrhu východísk štátneho rozpočtu na rok 2004 prebieha preto v rámci osobitných rokovaní s Ministerstvom financií SR. Na základe práce na východiskách rozpočtu budú konkretizované parametre nového systému ovplyvňujúce jeho nákladnosť.

Materiál bol v skrátenom postupe predložený na medzirezortné pripomienkové konanie, v rámci ktorého bolo oslovených 31 subjektov, 15 subjektov zaslalo odpoveď, z ktorých 4 subjekty nemali pripomienky. Pripomienky 9 subjektov boli vyhodnotené. 

Materiál bol prerokovaný v Rade hospodárskej a sociálnej dohody 21. marca 2003 a 15. apríla 2003. Rada nedospela k dohode z dôvodu nesúhlasného stanoviska Konfederácie odborových zväzov. Asociácia zamestnávateľských zväzov a združení po zapracovaní pripomienok odporučila materiál schváliť. 

Materiál bol 31. marca 2003 prerokovaný v Porade ekonomických ministrov, ktorá odporučila vláde SR materiál schváliť.